28.4.2023
RO
Jurnalul Oficial al Uniunii Europene
C 149/49 Joi, 20 oktombrie 2022
88.
încurajează lucrările în curs de revizuire a Directivei privind impozitarea energiei cu scopul de a alinia politicile fiscale la obiectivele privind energia și clima pentru 2030 și 2050, evaluând în același timp impactul acesteia, inclusiv asupra consumatorilor, a sărăciei energetice și a sărăciei din perspectiva transporturilor;
89. subliniază că, deși Europa depune eforturi în vederea atingerii obiectivelor sale ambițioase, atingerea unui nivel net al emisiilor egal cu zero până cel târziu în 2050 va necesita o acțiune coordonată la nivel mondial; subliniază că țările în curs de dezvoltare vor avea nevoie de asistență internațională pentru a-și realiza tranziția verde; subliniază importanța intensificării cooperării transfrontaliere și a schimbului de bune practici cu partenerii internaționali în domeniul elaborării de politici și al științei, inclusiv al transferului de tehnologie, pentru a promova eficiența energetică și investițiile în tehnologii și infrastructuri energetice durabile; ia act de adoptarea recentă de către Comisie a comunicării sale privind angajamentul extern al UE în domeniul energiei, care include hotărârea sa de a colabora cu țări terțe din întreaga lume și de a „încuraja țările partenere să își sporească nivelul de ambiție în materie de climă și să își definească căile de realizare a neutralității climatice, dar și să stabilească relații pe termen lung care să fie reciproc avantajoase, în special în domeniul energiei”;
90.
salută intenția Comisiei de a adopta un plan de acțiune în 2022 privind digitalizarea sectorului energetic, cu scopul de a plasa Uniunea în poziția de lider tehnologic și a permite un sistem energetic mai integrat, cu soluții inteligente, în sectoare specifice, și cu o finanțare îmbunătățită pe perioada 2021-2027; reamintește că este important să se combată riscurile cibernetice din sectorul energetic, pentru a asigura reziliența sistemelor energetice;
Cercetarea, inovarea, tehnologiile digitale și politica spațială
91. salută rolul programului Orizont Europa și contribuția sa la neutralitatea climatică; este de părere că parteneriatele din cadrul programului Orizont Europa, inclusiv întreprinderile comune, vor încuraja colaborarea dintre sectorul public și cel privat, cu scopul de a contribui la realizarea tranziției verzi, asigurând totodată sustenabilitatea, disponibilitatea, accesibilitatea și abordabilitatea inovațiilor; subliniază importanța îmbunătățirii accesului și a participării IMM-urilor la cererile de propuneri din cadrul programului Orizont Europa, precum și a unei mai bune comunicări și implicări a cetățenilor cu privire la rezultatele proiectelor europene de C&D și ale noilor tehnologii, inclusiv ale proiectelor-far, pentru a spori gradul de adoptare de către public și pentru a face rolul Uniunii mai vizibil pentru cetățenii săi;
92. salută rolul programului Copernicus și al noului Centru de cunoștințe al UE privind observarea Pământului pentru uscat, atmosferă și serviciul de monitorizare a mediului marin; subliniază importanța capacităților de observare prin satelit pentru monitorizarea, modelarea, anticiparea și sprijinirea elaborării politicilor privind schimbările climatice;
93. subliniază necesitatea de a atrage mai multe investiții, atât publice, cât și private, în cercetarea, inovarea și introducerea unor noi tehnologii durabile, inclusiv în industriile cu utilizare intensivă a forței de muncă, în noile rețele de infrastructură și în proiectele necesare care contribuie la realizarea obiectivelor Pactului verde european și ale Acordului de la Paris; subliniază că cercetarea și tehnologia viitoare ar trebui să țină seama de sustenabilitate și circularitate; subliniază, în același timp, importanța cercetării fundamentale, precum și a abordărilor colaborative și transdisciplinare în cercetare și inovare (C&I), în abordarea provocărilor climatice; subliniază, în plus, necesitatea de a sprijini inovarea socială, esențială pentru a răspunde nevoilor și provocărilor societale nesatisfăcute, capacitând în același timp oamenii în timpul tranziției verzi;
94. subliniază că este important să se asigure coerența și consecvența stimulentelor, cu scopul de a se promova tehnologiile inovatoare în vederea atingerii obiectivelor pentru 2030 și 2050, abordând implementarea tehnologiilor deja mature, precum și investițiile în noi tehnologii care trebuie dezvoltate pentru a atinge obiectivul Uniunii de neutralitate climatică până cel târziu în 2050;
95. subliniază necesitatea unei duble tranziții, în care tranziția digitală și cea verde să meargă mână în mână; subliniază rolul fundamental pe care îl pot juca tehnologiile digitale în sprijinirea tranziției verzi a Uniunii; reamintește că redresarea Uniunii necesită crearea unui cadru de reglementare stabil care să conducă la progrese, inclusiv progrese determinate de piață, în domeniul cercetării, inovării și dezvoltării de tehnologii sustenabile, precum și condiții adecvate pentru finanțarea acestora;